നാര്ക്കോട്ടിക് ജിഹാദ് പരാമര്ശം ചര്ച്ചയ്ക്കായി മുസ്ലിം സംഘടനകളുടെ യോഗം ഇന്ന് പാലാബിഷപ്പിന്റെ വിവാദമായ നാര്ക്കോട്ടിക് ജിഹാദ് പരാമര്ശത്തെ കുറിച്ച് ചര്ച്ച ചെയ്യാന് മുസ്ലിം സമുദായ സംഘടനകള് ഇന്ന് യോഗം ചേരും. പാണക്കാട് സാദിഖലി തങ്ങളുടെ അധ്യക്ഷതയില് ചേരുന്ന യോഗത്തില് ഒന്പത് മുസ്ലിം സംഘടനകള് യോഗത്തില് പങ്കെടുക്കും. കോഴിക്കോട് വെച്ച് ഉച്ചയ്ക്ക് മൂന്ന് മണിക്കാണ് യോഗം. എ.പി, ഇ.കെ സമസ്ത, കെ.എന്.എം, ജമാഅത്തെ ഇസ്ലാമി, എം.ഇ.എസ് ഉള്പ്പെടെ ഒന്പത് മുസ്ലിം സംഘടനകള് ഇന്നത്തെ യോഗത്തില് പങ്കെടുക്കും. വിഷയത്തില് കൂടുതല് വിവാദങ്ങള്ക്ക് പോകേണ്ടന്ന് യോഗത്തില് തീരുമാനമെടുക്കാനാണ് സാധ്യത. ജോസ് കെ മാണി, വി എന് വാസവന് തുടങ്ങിയവര് പാലാ ബിഷപ്പിനെ അനുകൂലിച്ചതിനെതിരെ ചില മുസ്ലിം സംഘടനകള് രംഗത്തെത്തിയിരുന്നു. വിവാദ പരാമര്ശത്തില് ഒരു മധ്യസ്ഥ ചര്ച്ച അല്ല വേണ്ടതെന്നും പ്രസ്താവന പിന്വലിക്കുകയാണ് ചെയ്യേണ്ടതെന്നും അഭിപ്രായപെട്ട് കാന്തപുരം വിഭാഗവും രംഗത്തെത്തിയിരുന്നു. അതേസമയം കഴിഞ്ഞ ദിവസം തിരുവനന്തപുരത്ത് വെച്ച വിവിധ മത നേതാക്കളുടെ യോഗം ചേര്ന്നിരുന്നു. വിവാദ പരാമര്ശത്തിനുശേഷം സമൂഹത്തില് ഉണ്ടായിട്ടുള്ള ചേരി തിരിവ് ഇല്ലാതാക്കുക എന്ന ലക്ഷ്യത്തോടെയാണ് യോഗം ചേര്ന്നത്.മതസൗഹാര്ദ്ദവും, സമുദായങ്ങള് തമ്മിലുള്ള ബന്ധവും നഷ്ടപ്പെടാന് പാടില്ലെന്ന് യോഗം വിളിച്ച് ചേര്ത്ത കര്ദ്ദിനാള് ക്ലിമീസ് ബാവ പറഞ്ഞു. നാട്ടില് സമാധാനം ഉറപ്പിക്കുക എന്നതായിരുന്നു യോഗത്തിന്റെ ലക്ഷ്യമെന്നും അദ്ദേഹം കൂട്ടിച്ചേര്ത്തു. പ്രാദേശിക തലത്തിലുളളതും, സമൂഹ മാധ്യമങ്ങളിലെയും ചേരി തിരിവ് അവസാനിപ്പിക്കണമെന്ന് മുനവ്വറലി ശിഹാബ് തങ്ങളും യോഗത്തിന് ശേഷം മാധ്യമങ്ങളോട് പറഞ്ഞു. സമവായത്തിലൂടെയുള്ള പ്രശ്ന പരിഹാരമാണ് ലക്ഷ്യമെന്നും മത മൗലിക വാദികള്ക്കെതിരെ ഒറ്റക്കെട്ടായി പോരാടുമെന്നും മുനവ്വറലി ശിഹാബ് തങ്ങള് വ്യക്തമാക്കി. ഡോ. ഗബ്രിയേല് മാര് ഗ്രിഗോറിയോസ്,കോഴിക്കോട് പാളയം ഇമാം ഡോ.ഹുസൈന് മടവൂര്, ബിഷപ്പ് ജോസഫ് മാര് ബര്ണബാസ് സഫ്രഗന് മെത്രാപ്പോലീത്ത, ബിഷപ് മാത്യൂസ് മാര് അന്തിമോസ്, തിരുവനന്തപുരം പാളയം ഇമാം ഡോ.വി.പി.സുഹൈബ് മൗലവി, സ്വാമി സൂക്ഷ്മാനന്ദ, ആര്ച്ച് ബിഷപ് എം. സൂസപാക്യം, സ്വാമി ഗുരുരത്നം ജ്ഞാനതപസ്വി, സ്വാമി അശ്വതി തിരുനാള് എന്നിവരും യോഗത്തില് പങ്കെടുത്തു. Tags